b"\n_START_ARTICLE_\nCircus (album, Britney Spears)\n_START_SECTION_\nSestava\n_START_PARAGRAPH_\nAlbum Circus vklju\xc4\x8duje mnoge razli\xc4\x8dne glasbene zvrsti, kot sta dance in elektronska glasba, z me\xc5\xa1anico popa in ve\xc4\x8dkrat so ga imenovali kar za nadaljevanje njenega prej\xc5\xa1njega glasbenega albuma, Blackout. Britney Spears je album ozna\xc4\x8dila za svetlej\xc5\xa1ega od svojega predhodnika, ki je vklju\xc4\x8deval ve\xc4\x8d urban glasbe. Pesmi z albuma so po stilu primerjali z deli ustvarjalcev, kot so Janet Jackson ter glasbenih skupin Eurythmics in New Order po besedilih pa s pesmimi Princea, dueta Leiber & Stoller in Phila Spectorja. Album vklju\xc4\x8duje razli\xc4\x8dne glasbene zvrsti, nekatere pesmi, kot je\xc2\xa0\xc2\xbbMmm Papi\xc2\xab, pa naj bi spominjale na razna dela iz \xc5\xa1estdesetih. Album Circus se osredoto\xc4\x8da na razli\xc4\x8dne teme in Britney Spears v njem zaigra \xc2\xbbtako plesno divo kot pevko balad z zlomljenim srcem\xc2\xab. Besedila pesmi so ve\xc4\x8dkrat primerjali z besedili pesmi z albuma Blackout, saj so vse \xc2\xbbognjene\xc2\xab\xc2\xa0in \xc2\xbbprovokativne\xc2\xab. V pesmih, kot sta \xc2\xbbCircus\xc2\xab\xc2\xa0in \xc2\xbbKill the Lights\xc2\xab, besedili opisujeta slavo, tako kot v dveh njenih prej\xc5\xa1njih singlih,\xc2\xa0\xc2\xbbLucky\xc2\xab\xc2\xa0in\xc2\xa0\xc2\xbbPiece of Me\xc2\xab. Glavni singl z albuma, \xc2\xbbWomanizer\xc2\xab, ter pesem \xc2\xbbShattered Glass\xc2\xab\xc2\xa0sta pesmi, ki govorita o zapeljivem mo\xc5\xa1kem. Tretja pesem z albuma, \xc2\xbbOut from Under\xc2\xab, govori o koncu njenega razmerja s Kevinom Federlineom._NEWLINE_Prvo pesem z albuma,\xc2\xa0\xc2\xbbWomanizer\xc2\xab, so izbrali za glavni singl z albuma. Besedilo pesmi, ki jo je Britney Spears ozna\xc4\x8dila za dekli\xc5\xa1ko himno, govori o zapeljivem mo\xc5\xa1kem. Pesem vklju\xc4\x8duje veliko sintetizatorja ter ponavljajo\xc4\x8d se refren. Druga pesem z albuma,\xc2\xa0\xc2\xbbCircus\xc2\xab, govori o ob\xc4\x8dutkih Britney Spears kot glasbenice ter \xc4\x8dustvih, ki jih ob\xc4\x8duti ob nastopanju, kar opi\xc5\xa1e z besedami: \xc2\xbbVse o\xc4\x8di so uprte vame v centru obro\xc4\x8da kot v cirkusu/Ko zavihtim bi\xc4\x8d, vsi obstanejo kot v cirkusu\xc2\xab\xc2\xa0(\xc2\xbbAll eyes on me in the centre of the ring just like a circus/When I crack that whip everybody gonna trip just like a circus\xc2\xab). Pesem so opisali kot \xc2\xbbudarno elektronsko plesno delo\xc2\xab\xc2\xa0in jo ve\xc4\x8dkrat primerjali z njeno pesmijo\xc2\xa0\xc2\xbbBreak the Ice\xc2\xab. Tretja pesem z albuma, \xc2\xbbOut from Under\xc2\xab, si je zaradi akusti\xc4\x8dnih kitar v ozadju prislu\xc5\xbeila primerjave s pesmijo\xc2\xa0\xc2\xbbI'm Not a Girl, Not Yet a Woman\xc2\xab. Besedilo pesmi naj bi govorilo o razmerju Britney Spears s Kevinom Federlineom. Pesem \xc2\xbbKill the Lights\xc2\xab, \xc4\x8detrta pesem z albuma, je dance-pop pesem o konfliktih Britney Spears s paparazzi, zaradi \xc4\x8desar so jo primerjali z njenim singlom\xc2\xa0\xc2\xbbPiece of Me\xc2\xab. Na za\xc4\x8detku pesmi mo\xc5\xa1ki glas re\xc4\x8de: \xc2\xbbNa\xc5\xa1a pop princesa, zdaj kraljica popa\xc2\xab\xc2\xa0(\xc2\xbbour very own pop princess, now Queen of Pop\xc2\xab). Pesem so ve\xc4\x8dkrat primerjali z Madonninimi deli. Pesem \xc2\xbbShattered Glass\xc2\xab\xc2\xa0je peta pesem z albuma in vklju\xc4\x8duje tema\xc4\x8den elektronski ritem, njeno besedilo pa govori o razmerju, ki se ne more kon\xc4\x8dati._NEWLINE_\xc5\xa0esta pesem z albuma,\xc2\xa0\xc2\xbbIf U Seek Amy\xc2\xab, je pop pesem z elementi \xc2\xbbglamuroznega ravea.\xc2\xab Sedma pesem z albuma,\xc2\xa0\xc2\xbbUnusual You\xc2\xab, je synthpop pesem, ki govori o \xc5\xbeenski, ki nepri\xc4\x8dakovano najde ljubezen. Pesem \xc2\xbbUnusual You\xc2\xab\xc2\xa0so ve\xc4\x8dkrat primerjali z deli glasbene skupine Eurythmics iz osemdesetih in so jo ozna\xc4\x8dili za \xc2\xbbutripajo\xc4\x8do balado\xc2\xab, nekateri kritiki pa so jo primerjali \xc5\xa1e z glasbenimi temami iz devetdesetih. Pesem \xc2\xbbBlur\xc2\xab\xc2\xa0je osma pesem z albuma. Je pop pesem z vplivi urban glasbe, besedilo pa govori o jutru po zabavi: \xc2\xbbNe spominjam se, kaj sem po\xc4\x8dela sino\xc4\x8di/Svoje glave ne morem postaviti pravilno, kje za vraga sem? Kdo si ti? Kaj sva po\xc4\x8dela sino\xc4\x8di?\xc2\xab\xc2\xa0(\xc2\xbbCan't remember what I did last night/I gotta get my head right, where the hell am I? Who are you? What'd we do last night?\xc2\xab). Ve\xc4\x8dkrat so jo primerjali s pesmijo \xc2\xbbEarly Mornin'\xc2\xab\xc2\xa0z njenega \xc4\x8detrtega glasbenega albuma, In the Zone. Pesem\xc2\xa0\xc2\xbbMmm Papi\xc2\xab, deveto pesem z albuma, so glasbeni kritiki ozna\xc4\x8dili za latino-pop plesno pesem, ki govori o zabavi, vendar jo kritizirali, saj \xc2\xbbprikli\xc4\x8de spomin na Lolitino podobo, ki jo je ustvarila s pesmijo '...Baby One More Time'\xc2\xab. Nekateri so menili, da besedilo govori o njenem o\xc4\x8detu, Jamieju Spearsu, drugi pa o njenem fantu, paparazzu Adnanu Ghalibu. Pesem \xc2\xbbMannequin\xc2\xab, deseta pesem z albuma, je dance-pop pesem z elementom hip hopa, kritiki pa so ve\xc4\x8dkrat napisali, da je futuristi\xc4\x8dna in tvegana, nekateri pa so menili, da so vokali \xc2\xbbbrez \xc5\xbeivljenja\xc2\xab, enajsto pesem z albuma, \xc2\xbbLace and Leather\xc2\xab, pa so primerjali z deli glasbene skupine Vanity 6 iz osemdesetih. Zadnjo pesem z albuma, \xc2\xbbMy Baby\xc2\xab, je Britney Spears napisala za svoja sinova, Seana Prestona Spearsa in Jaydena Jamesa Spearsa.\n_START_SECTION_\nSprejem kritikov\n_START_PARAGRAPH_\nAlbum je s strani glasbenih kritikov prejel v glavnem pozitivne ocene. Novinarji s spletne strani Metacritic so mu dodelili 64 to\xc4\x8dk od 100. Novinar revije The A.V. Club je albumu dodelil pozitivne ocene, kar je utemeljil z besedami: \xc2\xbbBritney Spears se je specijalizirala za tovrstne pesmi z veliko dima in ogledali in ko u\xc5\xbeivamo v tem razko\xc5\xa1ju, vrhunec pride \xc5\xa1ele z ble\xc5\xa1\xc4\x8de\xc4\x8do plesno glasbo. Torej, Circus je razburljiv predvsem zato, ker je Britney Spears najbolj ustvarjalna, vendar v\xc4\x8dasih s svojo sentimentalnostjo ne zadane v polno.\xc2\xab Tudi novinar revije Rolling Stone je pesmi dodelil pozitivno oceno: \xc2\xbbBritney je morda zapustila psihiatri\xc4\x8dno bolni\xc5\xa1nico, vendar z albumom Circus doka\xc5\xbee, da \xc5\xa1e vedno obvlada. Klubska, pustolovska pop zvezdnica pri svojem \xc5\xa1estem glasbenem albumu - njeni prvi od \xc5\xbeiv\xc4\x8dnega zloma in izgube skrbni\xc5\xa1tva nad otrokoma - pa bi bil \xc5\xa1e bolj\xc5\xa1i, \xc4\x8de bi sledil albumu In the Zone (2003).\xc2\xab Novinar revije The New York Times je albumu dodelil pozitivno oceno: \xc2\xbbVe\xc4\x8dina njenih novih pesmi je izredno sve\xc5\xbeih, prebrisanih dance-pop s pridihom \xc5\xa1olarskega glasu. Malo pred tem so bili njeni albumi \xc4\x8disto mehani\xc4\x8dni, zdaj pa so jih zamenjali z melodi\xc4\x8dnimi dodatki.\xc2\xab Novinar revije PopMatters je albumu dodelil me\xc5\xa1ano oceno: \xc2\xbbGlasba drsi naprej, se zlomi, se ustavi v pri\xc4\x8dakovanju in eksplodira, vendar enostavno \xc5\xa1e vseeno zveni \xc4\x8dudovito in enkratno. Torej, ocena: z eno pesmijo nas razo\xc4\x8dara (zaradi tega se po vsej verjetnosti ni uvrstila na vrh lestvice Hot 100), kmalu pa se \xc4\x8dudovito izbolj\xc5\xa1a. Je enkratno.\xc2\xab_NEWLINE_Novinar s spletne strani Allmusic je albumu dodelil me\xc5\xa1ano oceno: \xc2\xbbZ naslovom album Circus samo potrdi, da je vse skupaj prava nori\xc5\xa1nica, kakr\xc5\xa1no je tudi \xc5\xbeivljenje Britney Spears, seznani pa nas z dogodki, ki so se ji pripetili od ustvarjanja albuma Blackout.\xc2\xab Tudi novinar revije The Guardian je albumu dodelil me\xc5\xa1ano oceno: \xc2\xbbRedko je, da v tak\xc5\xa1ni \xc4\x8darobnosti najdemo podlo grozo. Album Circus ni tako slab kot nekateri drugi pop albumi, vendar so slednji privzeti ali oblikovani, hkrati pa album tudi ni tako oster in vznemerljiv kot njegovi predhodniki. Pusti te brez zaklju\xc4\x8dka, ali se je Britney Spears vrnila, vendar je gotovo, da album ni tako zanimiv kot njena prej\xc5\xa1nja dela.\xc2\xab Novinar revije Slant je albumu dodelil me\xc5\xa1ano oceno: \xc2\xbbZ albumom Circus se Britney Spears znebi svoje bogate samo-referen\xc4\x8dne dr\xc5\xbee, ki jo je skoraj nejevoljno posvojila z lanskoletnim albumom Blackout zaradi bolj tveganega vzdu\xc5\xa1ja: samo-aktualizacija je po vsej verjetnosti razlog za to, da vse skupaj zveni tako prazno. Namesto valjanja v veliki drami dobimo nekaj, kar je njena osebna kriza, podobno kot pri albumu Blackout, njen novi album pa predstavlja ponovno rojstvo regresije.\xc2\xab Novinar revije NME, ki je albumu dodelil me\xc5\xa1ano oceno, je napisal: \xc2\xbbBritney Spears je pri igranju privla\xc4\x8dnosti precej preprosta. Njen glas - predelan tako, da ni ve\xc4\x8d podoben glasu ne\xc4\x8desa \xc5\xbeivega - pa vseeno \xc5\xa1e vedno zveni kot glas biv\xc5\xa1e \xc4\x8dlanice Kluba Miki Mi\xc5\xa1ke s pesmi '\xe2\x80\xa6Baby One More Time'.\xc2\xab Novinar revije Los Angeles Times je albumu dodelil me\xc5\xa1ano oceno: \xc2\xbbBesedilo Britney obravnava kot lutko, seks objekt, \xc5\xbertev paparazzev ter v usnje odeto ljubimko, ki je postala \xc5\xa1e bolj dolgo\xc4\x8dasna. Ko \xc5\xa1e najbolj duhovite pesmi temeljijo na \xc5\xa1alah, ki si jih pubertetniki po\xc5\xa1iljajo preko mobitelov, ve\xc5\xa1, da je \xc4\x8das, da se osredoto\xc4\x8di\xc5\xa1 na nekaj drugega. To bi lahko bila balada dueta Bloodshy & Avant, 'Unusual You', edina pesem z albuma, ki izstopa.\xc2\xab\n_START_SECTION_\nDose\xc5\xbeki na lestvicah\n_START_PARAGRAPH_\nAlbum Circus je z ve\xc4\x8d kot 505.000 prodanimi kopijami v prvem tednu debitiral na vrhu ameri\xc5\xa1ke glasbene lestvice, Billboard 200. Zaradi tega si je Britney Spears leta 2010 prislu\xc5\xbeila mesto v Guinessovi knjigi rekordov kot najmlaj\xc5\xa1a \xc5\xbeenska v zgodovini, katere pet glasbenih albumov je debitiralo na vrhu te lestvice. Album je postal \xc5\xa1esti najbolje prodajani album leta 2008. Album je med prvimi desetimi albumi lestvice ostal devet tednov, s \xc4\x8dimer je postal njen najuspe\xc5\xa1nej\xc5\xa1i album na lestvici od albuma Oops!... I Did It Again, ki je med prvimi desetimi albumi na lestvici ostal triindvajset tednov v letu 2000. Album Circus je 29. januarja 2009 prejel platninasto certifikacijo s strani organizacije Recording Industry Association of America (RIAA). Po podatkih Nielsen SoundScana je album do decembra 2010 prodal ve\xc4\x8d kot 1,6 milijonov kopij izvodov v Zdru\xc5\xbeenih dr\xc5\xbeavah Amerike. Z ve\xc4\x8d kot 51.000 prodanimi izvodi je album debitiral na prvem mestu kanadske lestvice, s \xc4\x8dimer je postal njen najuspe\xc5\xa1nej\xc5\xa1i album v tej dr\xc5\xbeavi od albuma Oops!... I Did It Again, ki je maja 2000 tam prodal ve\xc4\x8d kot 95.000 izvodov. V manj kot mesecu dni je album Circus postal deveti najbolje prodajani album leta z ve\xc4\x8d kot 143.000 prodanimi izvodi ter eden izmed desetih digitalno najbolje prodajanih albumov z ve\xc4\x8d kot 10.100 prodanimi kopijami. Marca 2009 je album Circus prejel trikratno platninasto certifikacijo s strani organizacije Canadian Recording Industry Association (CRIA) za 240.000 prodanih izvodov. Na mehi\xc5\xa1ki lestvici je album z 46.000 prodanimi izvodi debitiral na vrhu lestvice. \xc5\xbde v prvem tednu od izzida je prejel zlato certifikacijo v dr\xc5\xbeavi._NEWLINE_Tudi v Oceaniji je album postal velika uspe\xc5\xa1nica. Debitiral je na tretjem mestu avstralske glasbene lestvice in po treh tednih za 70.000 prodanih izvodov je prejel platninasto certifikacijo. Od takrat je za 210.000 prodanih izvodov \xc5\xbee prejel trikratno platninasto certifikacijo v dr\xc5\xbeavi. Na evropski lestvici je album ostal \xc5\xa1estnajst tednov. V Zdru\xc5\xbeenem kraljestvu je album debitiral na \xc4\x8detrtem mestu dr\xc5\xbeavne lestvice, na lestvici pa je vsega skupaj ostal \xc5\xa1e enaintrideset tednov. Album je v dr\xc5\xbeavi nazadnje prejel platninasto certifikacijo. V Franciji je album v prvih dveh dneh od izzida prodal 18.319 izvodov, zaradi \xc4\x8desar je debitiral na petem mestu glasbene lestvice v dr\xc5\xbeavi. Na japonski glasbeni lestvici je album zasedel peto mesto in nazadnje prejel zlato certifikacijo.\n_START_SECTION_\nSingli\n_START_PARAGRAPH_\nPesem\xc2\xa0\xc2\xbbWomanizer\xc2\xab\xc2\xa0so 26. septembra 2008 izdali kot glavni singl z albuma. Britney Spears je pesem ozna\xc4\x8dila za dekli\xc5\xa1ko himno, besedilo pa govori o zapeljivem mo\xc5\xa1kem. Pesmi \xc2\xbbWomanizer\xc2\xab\xc2\xa0so glasbeni kritiki dodelili v glavnem pozitivne ocene, v glavnem pa so hvalili njen refren ter mo\xc4\x8dno besedilo, s to pesmijo pa naj bi se tudi uradno vrnila. Videospot za pesem, ki se je premierno predvajal 18. oktobra 2008, naj bi bil nadaljevanje videospota njene uspe\xc5\xa1nice iz leta 2004,\xc2\xa0\xc2\xbbToxic\xc2\xab. V videospotu se Britney Spears prika\xc5\xbee kot \xc5\xbeenska v \xc5\xa1tevilnih kostumih, ki se gnusi sama sebi in sledi svojemu fantu ter ga opazuje pri dnevnih opravilih ter ga nazadnje zasa\xc4\x8di. Pesem \xc2\xbbWomanizer\xc2\xab\xc2\xa0je debitirala na \xc5\xa1estindevetdesetem mestu lestvice Billboard Hot 100, \xc5\xbee naslednji teden pa se je \xc5\xbee povzpela na vrh. Pesem je podrla rekord za najvi\xc5\xa1ji skok na lestvici. Kasneje je njen rekord podrla Kelly Clarkson s pesmijo\xc2\xa0\xc2\xbbMy Life Would Suck Without You\xc2\xab. Pesem je ena izmed najve\xc4\x8djih uspe\xc5\xa1nic Britney Spears in lastno razli\xc4\x8dico singla je posnelo veliko drugih glasbenikov. Pesem \xc2\xbbWomanizer\xc2\xab\xc2\xa0je v Zdru\xc5\xbeenih dr\xc5\xbeavah Amerike samo digitalno prodala ve\xc4\x8d kot 3.200.000 izvodov._NEWLINE_Pesem\xc2\xa0\xc2\xbbCircus\xc2\xab\xc2\xa0so izbrali za drugi singl z albuma Circus in jo na radijskih postajah izdali na isti dan kot album. Besedilo govori o tem, kako je biti izvajalec, koncertih in o \xc2\xbbideji slave\xc2\xab. Pesem \xc2\xbbCircus\xc2\xab\xc2\xa0je debitirala na tretjem mestu lestvice Billboard Hot 100. V videospotu za pesem se poka\xc5\xbee kot voditeljica cirku\xc5\xa1kih predstav, ki jo obkro\xc5\xbeajo razli\xc4\x8dni artisti, videospot pa prikazuje razne cirku\xc5\xa1ke scene. Videospot je s strani glasbenih kritikov prejel v glavnem pozitivne ocene, vendar so ga kritizirali zaradi \xc2\xbbkruto treniranih \xc5\xbeivali\xc2\xab, vendar so kasneje to preklicali. Pesem \xc2\xbbCircus\xc2\xab\xc2\xa0je iz\xc5\xa1la fizi\xc4\x8dno 4. decembra 2008, dan preden je tudi uradno iz\xc5\xa1la preko spleta. Videospot je prejel nagrado Fuse TV v kategoriji za \xc2\xbbnajbolj\xc5\xa1i videospot\xc2\xab. Pesem \xc2\xbbCircus\xc2\xab\xc2\xa0je do danes prodala 2.763.000 digitalnih izvodov v Zdru\xc5\xbeenih dr\xc5\xbeavah Amerike._NEWLINE_Pesem\xc2\xa0\xc2\xbbIf U Seek Amy\xc2\xab\xc2\xa0so izbrali za tretji singl z albuma in jo izdali 10. marca 2009. Videospot za pesem so izdali 12. marca 2009 preko spletne strani Virgin Mobile ter uradne spletne strani Britney Spears. Videospot prikazuje Britney Spears kot udele\xc5\xbeenko orgije, ki se \xc5\xa1ali iz ameri\xc5\xa1ke kulture, mnogi kritiki pa menijo, da videospot prikazuje njeno preteklost. Pesem \xc2\xbbIf U Seek Amy\xc2\xab\xc2\xa0je zasedla devetnajsto mesto na lestvici Billboard Hot 100._NEWLINE_Pesem\xc2\xa0\xc2\xbbRadar\xc2\xab\xc2\xa0so vklju\xc4\x8dili \xc5\xbee na njen prej\xc5\xa1nji album, Blackout (2007) in jo kasneje izdali kot \xc4\x8detrti singl z albuma. Kakorkoli \xc5\xbee, izzid pesmi kot singl so kasneje odpovedala, saj si je Britney Spears \xc5\xbeelela na album Circus vklju\xc4\x8diti samo nov material in leta 2008 so pesem izdali samo kot promocijski singl. Pesem \xc2\xbbRadar\xc2\xab\xc2\xa0so kasneje na album Circus vklju\xc4\x8dili kot dodatno pesem in 23. junija 2009 izdali kot \xc4\x8detrti in zadnji singl z albuma. V videospotu Britney Spears zaigra plemkinjo, vpleteno v ljubezenski trikotnik z dvema mo\xc5\xa1kima, polo igralcema, na dvorcu ob polo zabavi. Pesem \xc2\xbbRadar\xc2\xab\xc2\xa0je na lestvici Billboard Digital Songs zaradi dobre prodaje debitirala na enainpetdesetem mestu zaradi dobre prodaje pesmi preko albuma Blackout in potem, ko so potrdili, da bo pesem iz\xc5\xa1la kot zadnji singl z albuma Circus, je debitirala na devetdesetem mestu lestvice Billboard Hot 100. Pesem je na lestvici nazadnje zasedla oseminosemdeseto mesto.\n_START_SECTION_\nOstale pomembnej\xc5\xa1e pesmi\n_START_PARAGRAPH_\nKljub temu, da niso iz\xc5\xa1le kot singli, se je mnogo drugih pesmi z albuma Circus po izzidu slednjega uvrstilo na razne Billboardove glasbene lestvice. Pesem\xc2\xa0\xc2\xbbShattered Glass\xc2\xab, ki je iz\xc5\xa1la kot B-stran singla\xc2\xa0\xc2\xbbUnusual You\xc2\xab, je, na primer, zasedla sedemdeseto mesto na lestvici Billboard Hot 100, vi\xc5\xa1je od \xc4\x8detrtega singla z albuma, pesmi \xc2\xbbRadar\xc2\xab. Poleg tega je pesem zasedla devetindvajseto mesto na lestvici Billboard Hot Digital Songs, hkrati pa se je uvrstila tudi na \xc5\xa1estintrideseto mesto kanadske glasbene lestvice. Pesem je zasedla tudi sedeminpetdeseto mesto na lestvici Billboard Pop 100._NEWLINE_Pesem\xc2\xa0\xc2\xbbLace and Leather\xc2\xab\xc2\xa0je zasedla osemin\xc5\xa1tirideseto, pesem\xc2\xa0\xc2\xbbMmm Papi\xc2\xab\xc2\xa0pa \xc5\xa1tiriindevetdeseto mesto na lestvici Billboard Pop 100. Pesem \xc2\xbbOut from Under\xc2\xab\xc2\xa0je 14. avgusta 2009 debitirala na \xc5\xa1tiridesetem mestu \xc5\xa1vedske lestvice, \xc5\xbee naslednjega tedna pa je na lestvici zasedla dvaintrideseto mesto. Na lestvici je pesem ostala \xc5\xa1e pet tednov.\n_START_SECTION_\nPromocija\n_START_PARAGRAPH_\nDa bi promovirali album je zalo\xc5\xbeba Jive Records ustvarila telefonski predal, preko katerega so obo\xc5\xbeevalci Britney Spears lahko pu\xc5\xa1\xc4\x8dali sporo\xc4\x8dila in nekatere je tudi poklicala nazaj. Odlomke nekaterih pesmi z albuma so \xc5\xa1e pred izzidom predvajali na newyor\xc5\xa1ki radijski postaji WKTU ter na spletni strani Amazon.com. MTV je 30. novembra 2008 izdal devetdesetminutni dokumentarni film z naslovom Britney: For the Record. Dokumentarni film je govoril o njeni vrnitvi v pop glasbeno industrijo. Maja 2009 so preko uradne spletne strani zalo\xc5\xbebe Jive Records izdali globalno tekmovanje v fikciji za obo\xc5\xbeevalce Britney Spears, kjer so obo\xc5\xbeevalcem naro\xc4\x8dili, naj napi\xc5\xa1ejo 200 besed dolgo zgodbo o eni od pesmi z albuma Circus. Javnosti so dovolili, da glasujejo za svojo najljub\xc5\xa1o zgodbo, ki so jo kasneje spremenili v animiran videospot. Zmagovalna zgodba je temeljila na pesmi\xc2\xa0\xc2\xbbKill the Lights\xc2\xab\xc2\xa0in videospot so premierno predvajali 27. julija 2009. Britney Spears se je v glasbeno industrijo uradno vrnila s pojavom na koncertu v stadionu Dodger v sklopu Madonnine turneje Sticky & Sweet Tour, kjer se je na odru ob Madonni pojavila sredi nastopa s pesmijo\xc2\xa0\xc2\xbbHuman Nature\xc2\xab._NEWLINE_En teden pred izzidom albuma je Britney Spears pri\xc4\x8dela s promocijsko turnejo Circus, v sklopu katere je nastopala v ve\xc4\x8d razli\xc4\x8dnih dr\xc5\xbeavah. 27. novembra 2008 je s pesmijo\xc2\xa0\xc2\xbbWomanizer\xc2\xab\xc2\xa0nastopila na podelitvi nagrad Bambi Awards v Offenburgu, Nem\xc4\x8dija, kjer je bila nagrajena z nagrado v kategoriji za \xc2\xbbnajbolj\xc5\xa1ega mednarodnega pop ustvarjalca\xc2\xab. Poleg tega je pesem \xc2\xbbWomanizer\xc2\xab\xc2\xa029. novembra tistega leta izvedla \xc5\xa1e v britanski oddaji The X Factor, s \xc4\x8dimer je kon\xc4\x8dala z nastopi po Evropi v sklopu promocijske turneje. Njen nastop v oddaji si je ogledalo okoli 11.880.000 Britancev. Britney Spears je drugi singl z albuma,\xc2\xa0\xc2\xbbCircus\xc2\xab, premierno izvedla v sklopu promocijske turneje v newyor\xc5\xa1ki oddaji Good Morning America, kjer je 2. decembra 2008, na svoj 27. rojstni dan in dan izzida albuma Circus, izvedla tudi pesem \xc2\xbbWomanizer\xc2\xab\xc2\xa0in ve\xc4\x8dina njenih obo\xc5\xbeevalcev je ta nastop obravnavalo kot njeno uradno vrnitev na sceno. 15. decembra 2008 je Britney Spears obiskala popularno japonsko glasbeno oddajo Hey! Hey! Hey!, kjer je nastopila s pesmijo \xc2\xbbWomanizer\xc2\xab. Naslednjega dne je Britney Spears s strani japonske organizacije NTV prejela naziv \xc2\xbbnajbolj\xc5\xa1ega ustvarjalca leta 2008\xc2\xab."